
Konkursa procedūras ar sarunām “Helikopteru “Agusta 109E Power” dzinēju tehniskā apkope un remonts (4 gadi)”
(iepirkuma identifikācijas numurs VRS 2024/39-02-ASOP)
2. pielikums

VISPĀRĪGĀ VIENOŠANĀS
par helikopteru “Agusta 109E Power” dzinēju tehnisko apkopi un remontu

20__. gada ___._____										 				
Valsts robežsardze, vienotais reģistrācijas kods: 90000086402 (turpmāk — Pasūtītājs),  tās priekšnieka vietnieka (Galvenās pārvaldes priekšnieka)  [personas vārds, uzvārds] personā, kurš rīkojas uz Valsts robežsardzes 2017. gada 27. decembra reglamenta Nr. 32 “Valsts robežsardzes reglaments” 21.5.  apakšpunkta pamata, no vienas puses, un
[Iepirkuma procedūras uzvarētāja nosaukums], [vienotais reģistrācijas kods] (turpmāk — Izpildītājs), tās [pilnvarotās personas amats, vārds uzvārds] personā, kurš rīkojas saskaņā ar [pilnvarojumu apliecinošā dokumenta nosaukums],  no otras puses, 
Pasūtītājs un Izpildītājs turpmāk katrs atsevišķi saukts Līdzējs vai abi kopā — Līdzēji, 
lai nodrošinātu Valsts robežsardzes uzdevumu un funkciju izpildi un pamatojoties uz Valsts robežsardzes rīkotās konkursa procedūras ar sarunām “Helikopteru “Agusta 109E Power” dzinēju tehniskā apkope un remonts (4 gadi)” (Id. Nr. VRS 2024/39-02-ASOP) rezultātiem, noslēdz šo vienošanos (turpmāk — Vienošanās):

1. Vienošanās lietotie termini

1.1. Helikoptera dzinējs — Pasūtītāja rīcībā esošo helikopteru “Agusta 109E Power” (turpmāk — Helikopters) turbodzinēju “Pratt & Whitney Canada PW206C” jebkura sastāvdaļa (arī viss dzinējs kopumā).
1.2. Darbi — Helikoptera dzinēja tehniskās apkopes un remonta darbi, kas norādīti tehniskajā specifikācijā (turpmāk — Tehniskā specifikācija, Vienošanās 1. pielikums).
1.3. Standarta darbi — Darbu līgumā noteiktie Darbi bez iespējamā Papildu remontdarba.
1.4. Papildu remontdarbs — remontdarbs, kuru Pasūtītājs sākotnēji nav pasūtījis, bet kuru ir nepieciešams veikt papildus sākotnēji pasūtītajiem Darbiem. Papildu remontdarbu nepieciešamību Izpildītājs konstatē tikai Darbu izpildes laikā un tie nav paredzami bez Helikoptera dzinēja izjaukšanas un testēšanas.
1.5. Standarta darbu cena — Izpildītāja piedāvātā cena Darbu izpildei Vienošanās ietvaros bez Papildu remontdarba iespējamām izmaksām. Darbu Standarta cena noteikta Darbu līgumā.
1.6. Fiksētā darbu cena — Standarta darbu cenas un iespējamās maksimālās Papildu remontdarbu cenas kopējā summa Vienošanās ietvaros. Darbu Fiksētā darbu cena noteikta Darbu līgumā.
1.7. Pārvadātājs — kravas ekspeditors, kurjerpasts vai cits pārvadātājs, kura pakalpojumus Pasūtītājs izmanto, lai izpildītu Vienošanās saistības.
1.8. Piegādes izdevumi — pārvadātāja pakalpojumu izdevumi Helikoptera dzinēja transportēšanai saskaņā ar Vienošanās noteikumiem.
1.9. Darbu izpildes termiņš — Izpildītāja Darbu  izpildes termiņš, kurš Izpildītājam ir veicams saskaņā ar Pasūtītāja Darba uzdevumu, Helikoptera dzinēja ražotāja tehnisko dokumentāciju (neieskaitot nepieciešamo laiku Papildu remontdarbam) un tas ir noteikts Ofertē. 
1.10. Papildu remontdarba izpildes termiņš — pēc Standarta darbu izpildes noteikts Izpildītāja Darbu izpildes termiņš, kurš ir nepieciešams, lai Izpildītājs pabeigtu Darbus ievērojot Darbu līgumā noteikto Darbu maksimālo izpildes termiņu.
1.11. Darbu maksimālais izpildes termiņš — Izpildītāja Darbu maksimālais izpildes termiņš, kurā Izpildītājs paredzējis atjaunot Helikoptera dzinēja lidojumderīgumu (ieskaitot nepieciešamo laiku Papildu remontdarbam) un tas ir noteikts Ofertē. 
1.12. Uzaicinājums — Pasūtītāja pieprasījums Izpildītājam par Darbu izpildes cenu un laiku (REQUEST FOR QUOTATION).
1.13. Oferte — Vienošanās noteikumiem atbilstošs Izpildītāja komercpiedāvājums, kas ir adresēts Pasūtītājam (OFFER). Oferte ir Darbu līguma sastāvdaļa. 
1.14. Akcepta vēstule — Pasūtītāja dokuments, ar ko Pasūtītājs izsaka savu piekrišanu Ofertei (ACCEPTANCE OF OFFER).
1.15. Ofertes papildinājums — Vienošanās noteikumiem atbilstošs Izpildītāja sākotnēji akceptētās Ofertes papildinājums, kurā iekļauta informācija par Papildu remontdarba izmaksām. Ofertes papildinājums ir Darbu līguma sastāvdaļa.
1.16. Darbu līgums — no Vienošanās, Ofertes (ja nepieciešams, arī Ofertes papildinājuma) un Akcepta vēstules izrietošas līgumsaistības.
1.17. Darbu līguma līgumcena — Darbu līguma kopējā līgumcena par kuru Pasūtītājs un Izpildītājs vienojas Darbu izpildei Vienošanās noteiktajā kārtībā.
1.18. Attaisnojuma dokuments — atbilstoši Latvijas Republikas, Eiropas Savienības dalībvalsts vai trešās valsts nacionālo normatīvo aktu prasībām noformēts rēķins angļu vai latviešu valodā (INVOICE).
1.19. LBG ASOB bāze — Pasūtītāja rīcībā esošā aviācijas tehniskā bāze “Jaunsmilgās”, Runtorta, Isnaudas pagastā, Ludzas novadā (pamatdarbības vieta) un Ganību ielā 111, Ventspilī, Latvijas Republikā, (Valsts robežsardzes aviācijas atbalsta punkts lidostā “Ventspils”).
1.20. KR — 2014. gada 26. novembra Komisijas regula (ES) Nr. 1321/2014 “Par gaisa kuģu un aeronavigācijas ražojumu, daļu un ierīču lidojumderīguma uzturēšanu un šo uzdevumu izpildē iesaistīto organizāciju un personāla apstiprināšanu”.
1.21. Izpildītāja bāze — atbilstoši KR prasībām Izpildītāja autorizēta aviācijas tehniskā organizācija. 
1.22. Izpildītāja darba dienas — valstī, kur atrodas Izpildītāja bāze, noteiktās darba dienas, kuras ar attiecīgās valsts normatīvajiem aktiem nav noteiktas par svētku dienām un par vispāratzītajām brīvdienām.
1.23. Pasūtītāja radītais aizkavēšanas laiks — Izpildītāja dīkstāves laiks Darbu līguma izpildes laikā, kad Pasūtītājs pieņem lēmumus vai veic kādas citas darbības (piemēram, sniedz informāciju, kura nepieciešama Darbu izpildei pēc Izpildītāja pieprasījuma, pārbauda Izpildītāja dokumentus par cenu izmaiņām utt.) Darbu līguma saistību izpildei un Izpildītājam šādas Pasūtītāja rīcības dēļ tiek kavēts Darbu izpildes termiņš. 
1.24. Defekta akts — defekta noteikšanas un novēršanas nosacījumu dokuments saskaņā ar Vienošanās noteikumiem un Vienošanās 5. pielikuma “Defekta akts” paraugu.
1.25. CRS (Certificate of Release to Service) — izmantošanas sertifikāts.
1.26. Darbu izpildes kvalitāti apliecinošs dokuments — Darbu kvalitāti apliecinošs dokuments, kas atbilst KR 1. pielikuma (M daļa) punktam M.A 501. 
1.27. Tehniskā izpildes dokumentācija — CRS un /vai Darbu izpildes kvalitāti apliecinošs dokuments.
1.28. MOE (Maintenance organization exposition) — dokuments par tehniskās apkopes organizācijas ekspozīciju saskaņā ar KR prasībām.
1.29. CAE — apvienotās lidojumderīguma organizācijas pašraksturojuma rokasgrāmata.
1.30. Darba uzdevums — Pasūtītāja CAE noteiktās formas dokuments Darbu norīkošanai.
1.31. Slota pieejamības diena — diena, kurā saskaņā ar Izpildītāja dzinēju remontu grafiku ir pienākusi kārta Darbu izpildei ar Helikoptera dzinēju Izpildītāja bāzē.
1.32. Slota uzgaidīšanas termiņš — laiks no Helikoptera dzinēja saņemšanas dienas Izpildītāja bāzē līdz Slota pieejamības dienai.
1.33. AOG vieta — Pasūtītāja helikoptera, kuram ir tehniskas problēmas plānotā lidojuma maršrutā, atrašanās vieta Eiropas Savienības dalībvalstī vai Šengenas zonas valstī. 

2. Vienošanās priekšmets

2.1. Vienošanās priekšmets ir kārtība, kādā Pasūtītājs pasūta un apmaksā un Izpildītājs izpilda Darbus.
2.2. Darbi tiek veikti saskaņā ar Tehnisko specifikāciju un atbilstoši Helikoptera dzinēja tehniskajai dokumentācijai.

3. Darbu pasūtīšanas kārtība

3.1. Darbu izpildi Pasūtītājs pasūta, nosūtot Izpildītājam e-pastu ar Uzaicinājumu (Uzaicinājuma paraugs 3. pielikums) iesniegt Oferti, Uzaicinājumā norādot Darbu nosaukumu, skaitu, izpildes vietu, paredzamo Darbu uzsākšanas laiku, Helikoptera dzinēja nosūtīšanas veidu (Incoterms 2020 Ex Works), Tehniskās izpildes dokumentācijas veidu un citu nepieciešamo informāciju.
3.2. Uzaicinājumam Pasūtītājs pievieno Darba uzdevumu.
3.3. Uzaicinājuma nosūtīšanu apliecina attiecīgā e-pasta izdruka no informācijas sistēmas (e-pasts).
3.4. Izpildītājs pēc iespējas ātrāk, bet ne vēlāk kā 5 (pieci) Izpildītāja darba dienu laikā no Uzaicinājuma saņemšanas, nosūta Pasūtītāja atbildīgajai personai Oferti par pieprasīto Darbu izpildi. Iesniedzot Oferti, Izpildītājs ievēro šādas prasības:
3.4.1. piedāvātā mērvienību cena var būt zemāka, bet tā nedrīkst pārsniegt finanšu piedāvājuma (turpmāk — Finanšu piedāvājums, Vienošanās 2. pielikums) sadaļā “Darbu izmaksas” noteikto cenu;
3.4.2. norāda Standarta darbu cenu, kura aprēķināta, reizinot Standarta darbu veikšanai paredzēto darba apjomu cilvēkstundās ar Darbu stundas cenu euro (EUR) vai ASV dolāros (USD) bez PVN;
3.4.3. norāda Fiksēto darbu cenu euro (EUR) vai ASV dolāros (USD) bez PVN;
3.4.4. norāda speciālista komandējuma izdevumus Darbu veikšanai, reizinot komandējumam nepieciešamo diennakšu skaitu uz speciālista komandējuma izdevumu Darbu veikšanai cenu euro (EUR) vai ASV dolāros (USD) bez PVN (ja attiecināms);
3.4.5. norāda speciālista komandējumam nepieciešamo izdevumu aviobiļešu iegādei (ekonomiskās klases) un bagāžas pārvadāšanai nepieciešamo izdevumu (ja attiecināms) cenu euro (EUR) vai ASV dolāros (USD) bez PVN;
3.4.6. norāda attiecīgo Darbu veikšanai nepieciešamās rezerves daļas, materiālus un kopējās Darbu izpildes izmaksas euro (EUR) vai ASV dolāros (USD) bez PVN;
3.4.7. norāda attiecīgo Darbu uzsākšanas laiku, Darbu izpildes termiņu, Darbu maksimālo izpildes termiņu, vietu un Tehniskās izpildes dokumentācijas veidu, ja nepieciešams – priekšapmaksas apmēru saskaņā ar Vienošanās noteikumiem;
3.4.8. Ofertē iekļaujamās Vienošanās 3.4.6. apakšpunktā minēto rezerves daļu un materiālu iegādes izmaksas Izpildītājs nosaka, ņemot vērā spēkā esošu rezerves daļu ražotāja cenrādi, materiālu vidējās tirgus cenas un savas piedāvātās atlaides saskaņā ar Finanšu piedāvājumu;
3.4.9. Oferti Izpildītājs  nosūta Pasūtītāja atbildīgajai personai uz e-pastu;
3.4.10. precizē Oferti, saskaņā ar Pasūtītāja atbildīgās personas pieprasījumu, ja tāds tika prasīts atbilstoši Vienošanās 3.6. apakšpunktam un iesniedz Pasūtītāja atbildīgajai personai uz e-pastu atkārtoti.
Piezīme: speciālista komandējumam nepieciešamie izdevumi aviobiļešu iegādei (ekonomiskās klases) un bagāžas pārvadāšanai nepieciešamie izdevumi atbilst to iegādes brīdī atbilstošai tirgus situācijai un Pasūtītājs šaubu gadījumā ir tiesīgs prasīt Izpildītājam uzrādīt izdevumus apliecinošus dokumentus. 
3.5. Pasūtītājs izvērtē saņemto Oferti, pārbaudot tās atbilstību Uzaicinājumā noteiktajām prasībām.
3.6. Konstatējot neatbilstības, Pasūtītājs var prasīt mainīt, t.sk. papildināt, Oferti, līdz Pasūtītājs ar Izpildītāju saskaņos galīgo variantu.
3.7. Izpildītājs nosūta saskaņoto Oferti pa pastu vai uz e-pastu, parakstot Oferti PDF vai EDOC formātā ar drošu elektronisko parakstu atbilstoši Eiropas Parlamenta un Padomes  Regulai (ES) Nr. 910/2014 (2014. gada 23. jūlijs) par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK. Pasūtītāja atbildīgā persona nodrošina saskaņotās Ofertes reģistrāciju.
3.8. Pēc Ofertes reģistrācijas Pasūtītājs Izpildītāja atbildīgai personai nosūta pa pastu vai uz e-pastu Akcepta vēstuli (Akcepta vēstules paraugs — 4. pielikums) vai motivētu atteikumu, parakstot to PDF vai EDOC (Latvijas Republikas rezidentiem) formātā ar drošu elektronisko parakstu atbilstoši Eiropas Parlamenta un Padomes Regulai (ES) 910/2014 (2014. gada 23. jūlijs) par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK. 

4.Darbu izpildes kārtība

4.1. Darbi, kuru izpildes vieta ir LBG ASOB bāze vai AOG vieta:
4.1.1. Izpildītājs uzsāk Darbus Darbu līgumā norādītajā datumā un veic tos pēc iespējas īsākā laikā, ievērojot Darbu līgumā norādīto termiņu;
4.1.2. Izpildītājs veic Darbus, ievērojot Darbu līgumā un Vienošanās noteikto;
4.1.3. Pasūtītājs nodod Izpildītājam Helikoptera dzinēja tehnisko grāmatiņu vai karti (Logbook, logcard) to noformēšanai (ja attiecīgajam darbam tas piemērojams) un sniedz nepieciešamo atbalsu Darbu izpildei saskaņā ar Vienošanās prasībām;
4.1.4. Izpildītājs izdara attiecīgos ierakstus Helikoptera dzinēja tehniskajā grāmatiņā vai kartē (Logbook, logcard) atbilstoši Darbu gaitai;
4.1.5. pēc Darbu izpildes Izpildītājs iesniedz Pasūtītājam Uzaicinājumā norādīto dokumentāciju, kas satur informāciju par veiktajiem Darbiem un Izpildītāja parakstītu Darbu nodošanas aktu;
4.1.6. pēc Vienošanās 4.1.5. apakšpunktā minēto dokumentu saņemšanas Pasūtītājam ir tiesības 5 (pieci) kalendāro dienu laikā pārbaudīt vai attiecīgie Darbi ir veikti saskaņā ar Darbu līgumā noteikto;
4.1.7.ja pārbaudes laikā Pasūtītājs konstatē, ka attiecīgie Darbi nav veikti Darbu līgumā noteiktajā apjomā vai ar Vienošanos noteiktajā kvalitātē, Pasūtītājs Vienošanās 4.1.6. apakšpunktā minētajā pārbaudes termiņā iesniedz Izpildītājam rakstisku pretenziju, noformējot defekta aktu;
4.1.8. defekta aktā Līdzēji rakstiski vienojas par trūkuma novēršanas termiņu, kurš ir samērīgs ar trūkuma novēršanai ieguldāmo darbu, bet nepārsniedz attiecīgajam Darbam nepieciešamo darba laiku normālajos apstākļos, kas piedāvāts tirgū;  
4.1.9. defekta aktā norādītais trūkums tiek novērsts iespējami īsākā termiņā un ar Izpildītāja līdzekļiem;
4.1.10. Darbu pabeigšanas diena ir diena, kad Pasūtītājs paraksta Darbu nodošanas aktu.
4.2. Darbi, kuru izpildes vieta ir Izpildītāja bāze:
4.2.1. pirms Darbu veikšanas Pasūtītājs, izmantojot pārvadātāja pakalpojumus, nogādā Helikoptera dzinēju Darbu līgumā noteiktajā Darbu veikšanas vietā un nodod Izpildītājam. Helikoptera dzinēja nodošanu Izpildītājam apliecina pārvadātāja transportēšanas pavadzīme “Waybill” (vai līdzīgs dokuments) vai/un pārvadātāja sūtījumu informācijas sistēmas izdruka (satur informāciju par sūtījuma numuru, saņēmēja uzvārdu un datumu) par sūtījuma saņemšanu; 
4.2.2. Pasūtītājs nodod Izpildītājam Helikoptera dzinēja tehnisko grāmatiņu vai karti (Logbook, logcard) to noformēšanai (ja attiecīgajam darbam tas piemērojams) un sniedz nepieciešamo atbalsu Darbu izpildei saskaņā ar Vienošanās prasībām;
4.2.3. Izpildītājs uzsāk veikt Darbus nākošā Izpildītāja darba dienā pēc Helikoptera dzinēja saņemšanas un pēc Slota pieejamības dienas Izpildītāja bāzē. Izpildītājs veic ikvienu Darbu pēc iespējas īsākā laikā, bet ne ilgāk par termiņu, kas ir norādīts Darbu līgumā;
Piezīme: Izpildītājs, saņemot Helikoptera dzinēju, informē Pasūtītāju par termiņu (Slota pieejamības dienu), kad Izpildītāja bāzē būs pieejams slots Helikoptera dzinēja remontam. Maksimālais Slota uzgaidīšanas termiņš nevar pārsniegt 10 (desmit) Izpildītāja darba dienas.
4.2.4. Izpildītājs veic Darbus, ievērojot Darbu līgumā un Vienošanās noteikto;
4.2.5. pēc Darbu izpildes Izpildītājs atbilstoši Darbu līguma prasībām, izmantojot pārvadātāja pakalpojumus, kopā ar izremontēto Helikoptera dzinēju nosūta Pasūtītājam atbilstošu Tehnisko izpildes dokumentāciju;
4.2.6. pēc Tehniskās izpildes dokumentācijas saņemšanas Pasūtītājam 5 (pieci) kalendāro dienu laikā ir tiesības pārbaudīt, vai attiecīgie Darbi ir veikti saskaņā ar Darbu līgumā noteikto;
4.2.7. ja pārbaudes laikā Pasūtītājs konstatē, ka Darbi nav veikti Darbu līgumā noteiktajā apjomā vai ar Vienošanos noteiktajā kvalitātē, Pasūtītājs Vienošanās 4.2.6. apakšpunktā paredzētajā pārbaudes termiņā iesniedz Izpildītājam rakstisku pretenziju, noformējot defekta aktu;
4.2.8. defekta aktā Līdzēji rakstiski vienojas par trūkuma novēršanas termiņu, kurš ir samērīgs ar trūkuma novēršanai ieguldāmo darbu, bet nepārsniedz attiecīgajam Darbam nepieciešamo darba laiku normālajos apstākļos, kas piedāvāts tirgū;  
4.2.9. defekta aktā norādītais trūkums tiek novērsts iespējami īsākā termiņā un ar Izpildītāja līdzekļiem;
4.2.10. Darbu pabeigšanas diena ir Vienošanās 4.2.6. apakšpunktā noteiktās Tehniskās izpildes dokumentācijas pārbaudes pēdējā diena, ja nav iesniegta rakstiska pretenzija par Darbu apjomu vai kvalitāti.
4.3.	Papildu remontdarbu izpildes kārtība:
4.3.1. ja Darbu izpildes laikā Izpildītājs konstatē, ka, lai nodrošinātu Helikoptera dzinēja lidojumderīgumu, nepieciešams veikt Papildu remontdarbus, Izpildītājs nekavējoties par to informē Pasūtītāju telefoniski vai elektroniski, un 5 (pieci) Izpildītāja darba dienu laikā sagatavo un pa e-pastu nosūta Pasūtītājam Ofertes papildinājumu. Iesniedzot Ofertes papildinājumu, Izpildītājs ievēro šādas prasības:
4.3.1.1. norāda attiecīgo Papildu remontdarbu veikšanai paredzēto darba apjomu cilvēkstundās un citu darbu izpildei saistošo izdevumu daudzumu un cenu euro (EUR) vai ASV dolāros (USD) bez PVN;
4.3.1.2. norāda attiecīgo Papildu remontdarbu veikšanai nepieciešamās rezerves daļas, materiālus un kopējas Papildu remontdarbu izpildes izmaksas euro (EUR) vai ASV dolāros (USD) bez PVN;
4.3.1.3. norāda Papildu remontdarbu izpildes vietu un Papildu remontdarbu izpildes termiņu, kurš tiek izteikts Izpildītāja darba dienās;
4.3.1.4. norāda attiecīgo Papildu remontdarbu veikšanai speciālista papildu diennakšu komandējuma izdevumus, reizinot komandējumam nepieciešamo diennakšu skaitu uz speciālista komandējuma izdevumu cenu euro (EUR) vai ASV dolāros (USD) bez PVN (ja attiecināms);
4.3.2.	Ofertes papildinājumā iekļaujamās Vienošanās 4.3.1.2. apakšpunktā minēto rezerves daļu un materiālu iegādes izmaksas Izpildītājs nosaka, ņemot vērā spēkā esošu rezerves daļu ražotāja cenrādi, materiālu vidējas tirgus cenas un savas piedāvātās atlaides saskaņā ar Finanšu piedāvājumu;
4.3.3. Pasūtītājs 3 (trīs) kalendāra dienu laikā pēc Ofertes papildinājuma saņemšanas veic vienu no šādām darbībām:
4.3.3.1. nosūta Akcepta vēstuli Izpildītājam; 
4.3.3.2. izdara atzīmi uz Ofertes papildinājuma, ka: a) nepiekrīt atzinumā norādīto Papildu remontdarbu izpildei; b) norāda vai turpmāka Darbu izpilde ir lietderīga; c) informē Izpildītāju par turpmāko rīcību ar Helikoptera dzinēju (piemēram — jānosūta Pasūtītājam) un nosūta ieskenētu Ofertes papildinājumu Izpildītājam;
4.3.4. Izpildītājs akceptētos Papildu remontdarbus veic Ofertes papildinājumā piedāvātajā termiņā. Papildu remontdarbu izpildes termiņš (Izpildītāja darba dienās) tiek uzskaitīts no otrās Izpildītāja darba dienas, kad Pasūtītājs nosūtījis Izpildītājam Akcepta vēstuli, atbildot uz Ofertes papildinājumu;
4.3.5. Papildu remontdarbu izpilde notiek analoģiski Darbu izpildes un nodošanas kārtībai, ņemot vērā Darbu izpildes vietu (Vienošanās 4.1. vai 4.2. apakšpunkts); 
4.3.6. Papildu remontdarbu rezultātu nodošana Pasūtītājam notiek kopā ar sākotnēji pasūtīto Darbu rezultātiem atbilstoši Vienošanās 4.1. vai 4.2.apakšpunkta prasībām. 
4.4.Darbu izpildes termiņi:
4.4.1. Darbu līgumos noteiktie Darbu izpildes termiņi tiek pagarināti uz Pasūtītāja radīto aizkavēšanas laiku, kurš tiek izteikts dienās;
4.4.2. Pasūtītājs fiksē Pasūtītāja radīto aizkavēšanas laiku un nosūta Izpildītajam uz e-pastu paziņojuma veidā;
4.4.3. ja Izpildītājs uzskata, ka Pasūtītājs ar savu rīcību aizkavējis Darbu līguma izpildes termiņa izpildi un nav saņēmis vienošanās 4.4.2. apakšpunktā minēto paziņojumu, Izpildītājs nosūta Pasūtītājam uz e-pastu paziņojumu par Pasūtītāja radītā aizkavēšanas laika faktiem. 

5. Līgumcena, Darbu cena un apmaksas kārtība

5.1. Pasūtītājs un Izpildītājs vienojas, ka Vienošanās līgumcena nepārsniedz 1 000 000,00 EUR (viens miljons euro un 0 centi) bez PVN.
5.2. Maksimālā Darbu cena par vienību ir noteikta Finanšu piedāvājumā.
5.3. Darbu cenā ietverti visi ar Darbu izpildi saistītie Izpildītāja tiešie un netiešie izdevumi, tai skaitā, visi maksājamie nodokļi un nodevas (izņemot PVN, Helikoptera dzinēja atmuitošanas un Piegādes izdevumus), kā arī kredītiestādei (apdrošināšanas sabiedrībai) maksājamā komisijas maksa par priekšapmaksas atmaksas garantijas izdošanu (Vienošanās 11. punkts).
Piezīme: Līdzējiem, piemērojot Vienošanās 5.2. apakšpunktu, ir saistoši arī Vienošanās 7. pielikumā pievienotie komerciālie noteikumi un nosacījumi (pretendenta komerciālā politika darījumiem par turbodzinēju “Pratt & Whitney Canada PW206C” remontu un apkopi), tomēr tikai tiktāl, ciktāl tie precizē Vienošanās 5.3. apakšpunktā paredzēto saistību atbildības apjomu un nav pretrunā ar Vienošanās noteikumiem [piezīme tiks precizēta atbilstoši iepirkuma procedūras rezultātam].
5.4. Par izpildītajiem Darbiem Izpildītājs pēc iespējas ātrāk, bet ne vēlāk kā 25 (divdesmit pieci) kalendāro dienu laikā pēc Darbu pabeigšanas dienas iesniedz Pasūtītājam Attaisnojuma dokumentu. 
5.5. Izrakstot Attaisnojuma dokumentu, Izpildītājs tajā norāda Darbu līgumā (tajā skaitā Papildu remontdarbu, ja tādi tika apstiprināti no Pasūtītāja puses) apstiprinātās cenas.
5.6. Attaisnojuma dokumentu Pasūtītājs apmaksā 30 (trīsdesmit) kalendāro dienu laikā no Attaisnojuma dokumenta saņemšanas dienas.
5.7. Līdzējiem vienojoties, Pasūtītājs var samaksāt priekšapmaksu līdz 40 % (četrdesmit procenti) no Darbu līguma līgumcenas. Ja priekšapmaksas maksājums ir 30 000,00 EUR (trīsdesmit tūkstoši euro un 0 centi) vai 32 000,00 USD (trīsdesmit divi tūkstoši ASV dolāri un 0 centi) no Darbu līguma līgumcenas vai lielāks, tad Izpildītājs papildus Attaisnojuma dokumentam iesniedz Pasūtītājam Vienošanās 11.1. apakšpunktā paredzēto priekšapmaksas atmaksas garantiju. Priekšapmaksas apmērs tiek noteikts Darbu līgumā.
5.8. Par maksājuma izpildes dienu tiek uzskatīta diena, kad Pasūtītājs ir nodevis Valsts kasei Attaisnojuma dokumenta apmaksas maksāšanas uzdevumu.
5.9. Pasūtītājs apmaksā PVN saskaņā ar Latvijas Republikas normatīvo aktu prasībām.
5.10. Maksājumus veic euro (EUR) vai ASV dolāros (USD) atkarībā no Finanšu piedāvājumā norādītās valūtas.

6. Kvalitātes prasības un garantijas noteikumi

6.1. Darbu izpildījuma garantijas termiņi noteikti saskaņā ar Vienošanās noteikumiem.  
Piezīme. Vienošanās 6.1. apakšpunktā noteiktais garantijas laiks neattiecas uz Helikoptera dzinēja daļām, kuru ražotāja noteiktais darbmūžs ir īsāks par Vienošanās 6.1. apakšpunktā noteikto garantijas laiku. Šādas Helikoptera dzinēja daļas garantijas laiks ir līdz Helikoptera dzinēja ražotāja noteiktās daļas darbmūža termiņa beigām.
6.2. Izpildītājs garantē, ka Darbu izpildījums garantijas laikā saglabās Vienošanās noteikto kvalitāti (lietošanas īpašības, drošumu u.tml.), bet gadījumā, ja garantijas laikā Darbu izpildījumam tomēr atklājas kāds trūkums vai defekts (turpmāk arī — garantijas gadījums), apņemas izpildīt zemāk šajā Vienošanās punktā paredzētās garantijas saistības. Minētā garantija neaptver Helikoptera dzinēja dabisko nolietošanos, kā arī Helikoptera dzinēja defektus, kas radušies nejauši vai Pasūtītāja vainas dēļ, Helikoptera dzinēju lietojot neatbilstoši tam paredzētajiem mērķiem vai uzturot (ekspluatējot) neatbilstoši Izpildītāja un Helikoptera dzinēja ražotāja sniegtajām instrukcijām.
6.3. Ja Pasūtītājs konstatē garantijas gadījumu, Pasūtītājs iesniedz Izpildītājam rakstisku pieprasījumu novērst attiecīgo Darbu izpildījuma trūkumu (defektu). Līdzēji rakstiski vienojas par trūkuma novēršanas termiņu defekta aktā, kurš ir samērīgs ar trūkuma novēršanai ieguldāmo darbu, bet nepārsniedz attiecīgajam darbam nepieciešamo darba laiku normālajos apstākļos, kas piedāvāts tirgū. Izpildītājs defekta aktā noteiktajā termiņā novērš konstatēto defektu (piemēram, salabojot vai nomainot Helikoptera dzinēja daļu, piegādājot iztrūkstošās lietas).
6.4. Izpildītājs saskaņo ar Pasūtītāju defekta novēršanas termiņu un paraksta defekta aktu pēc iespējas ātrāk, bet ne vēlāk kā 10 (desmit) dienu laikā no Pasūtītāja rakstiska pieprasījuma novērst attiecīgo Darbu izpildījuma trūkumu (defektu) saņemšanas dienas.
6.5. Izpildītājs garantijas saistību izpildes ietvaros ir tiesīgs Helikoptera dzinēju aizvest prom no LBG ASOB bāzes.
Izpildītājs garantijas saistību izpildes ietvaros var lūgt Pasūtītāju patstāvīgi veikt Helikoptera dzinēja daļas atdalīšanu no Helikoptera dzinēja (Helikoptera dzinēja daļas demontāžu), lūgt Pasūtītāju Helikoptera dzinēju vai tā daļu nogādāt līdz Izpildītāja vai Helikoptera dzinēja ražotāja uzņēmumam, izmantojot pārvadātāja vai ekspeditora pakalpojumus, kā arī lūgt Pasūtītāju patstāvīgi veikt no Izpildītāja saņemtās Helikoptera dzinēja daļas uzstādīšanu. Pasūtītājs šādu Izpildītāja lūgumu izpilda, ja vien nepastāv svarīgs iemesls atteikt lūguma izpildi (piemēram, uz Izpildītāja vai Helikoptera dzinēja ražotāja uzņēmumu ir nogādājams viss Helikopters, pasūtītāja personālam nav pietiekama kvalifikācija, lai veiktu attiecīgās Helikoptera dzinēja daļas atdalīšanu no Helikoptera dzinēja, Pasūtītājam nav pietiekami precīza informācija par Helikoptera dzinēja defektu (Helikoptera dzinēja neatbilstošas darbības patiesajiem iemesliem)). Ja Pasūtītājs nolemj izpildīt Izpildītāja lūgumu par Helikoptera dzinēja vai Helikoptera dzinēja daļas nogādāšanu līdz Izpildītāja bāzei vai Helikoptera dzinēja ražotāja uzņēmumam, tad Izpildītājs atlīdzina Pasūtītājam visus Piegādes izdevumus. Izpildītājs, atsevišķi informējot par to Pasūtītāju, var arī patstāvīgi nodrošināt Helikoptera dzinēja vai Helikoptera dzinēja daļas nogādāšanu līdz Izpildītāja bāzei vai Helikoptera dzinēja ražotāja uzņēmumam (slēdzot attiecīgus pārvadājuma vai ekspedīcijas līgumus).
Piezīme. šī Vienošanās apakšpunkta izpratnē par svarīgu iemeslu nav atzīstama tāda aprīkojuma, darbarīka vai instrumenta neesamība LBG ASOB bāzē, kas ir nepieciešams Helikoptera dzinēja plānveida apkopes darbu (line&base maintenance) izpildei.
6.6. Izpildītājs nodod garantijas saistību izpildījumu Pasūtītājam pārbaudei un Pasūtītājs pārbauda garantijas saistību izpildījumu, ievērojot analoģisku kārtību tai, kāda Vienošanās noteikta attiecīgi attiecībā uz Darbu izpildījuma nodošanu pārbaudei un pārbaudi (Vienošanās 4.1., 4.2. apakšpunkts, Darbu izpildes vieta LBG ASOB bāzē vai Izpildītāja bāzē).
6.7. Ja Izpildītājs nav izpildījis garantijas saistības defekta aktā noteiktajā termiņā, Pasūtītājs, iepriekš Izpildītāju rakstiski par to brīdinot, ir tiesīgs patstāvīgi vai pieaicinot trešās personas veikt visas nepieciešamās darbības, lai novērstu attiecīgo Darbu izpildījuma trūkumu (defektu). Izpildītājs šādā gadījumā atlīdzina Pasūtītājam visus šajā sakarā radušos izdevumus, kā arī Pasūtītājam ir tiesības prasīt no Izpildītāja attiecīgi Vienošanās 7.4. apakšpunktā noteikto līgumsodu.
6.8. Ja Pasūtītājs konstatē tādu garantijas gadījumu, kura dēļ Pasūtītājs Helikoptera dzinēju nevar lietot, tad attiecīgā Helikoptera dzinēja garantijas laiks pagarinās par laika posmu, kas ir vienāds ar laika periodu no dienas, kad Līdzēji parakstīja defekta aktu, līdz dienai, kad Izpildītājs attiecīgo Darbu izpildījuma trūkumu (defektu) novērsa.
6.9. Līdzējiem ir saistoši arī Vienošanās 6. pielikumā pievienotie speciālie garantijas noteikumi (pretendenta komerciālās garantijas politika izremontētiem turbodzinējiem “Pratt & Whitney Canada PW206C”), tomēr tikai tiktāl, ciktāl tie precizē Vienošanās 6. punktā paredzēto garantijas saistību izpildes procedūru [šis apakšpunkts tiks precizēts atbilstoši iepirkuma procedūras rezultātam].

7. Līdzēju atbildība un līgumsodi

7.1. Līdzēji ir savstarpēji atbildīgi par tīšas Vienošanās saistību nepildīšanas, pārkāpuma vai rupjas nolaidības rezultātā otram Līdzējam nodarītajiem zaudējumiem, tajā skaitā par savu darbinieku vai Vienošanās izpildē iesaistīto trešo personu tīšas Vienošanās saistību nepildīšanas, pārkāpuma vai rupjas nolaidības rezultātā otram Līdzējam nodarītajiem zaudējumiem, atbilstoši Latvijas Republikas Civillikuma regulējumam.
Piezīme: Līdzējiem, piemērojot Vienošanās 7.1. apakšpunktu, ir saistoši arī Vienošanās 7. pielikumā pievienotie komerciālie noteikumi un nosacījumi (pretendenta komerciālā politika darījumiem par turbodzinēju “Pratt & Whitney Canada PW206C” remontu un apkopi), tomēr tikai tiktāl, ciktāl tie precizē Vienošanās 7.1. apakšpunktā paredzēto saistību atbildības apjomu un nav pretrunā ar Vienošanās noteikumiem [piezīme tiks precizēta atbilstoši iepirkuma procedūras rezultātam].
7.2. Līdzējs ir atbildīgs par otra Līdzēja valdījumā esošām lietām, kas saskaņā ar Vienošanos nodotas Līdzējam. Līdzējs attiecas pret šīm lietām saudzīgi un ar pienācīgu rūpību — tā, it kā tās būtu viņa paša.
7.3. Ja Izpildītājs neievēro Darbu līgumā noteiktos Darbu izpildes termiņus, tad Pasūtītājam ir tiesības prasīt līgumsoda samaksu par katru termiņa kavējuma kalendāro dienu 0,05 % (nulle, komats, nulle pieci procenti) apmērā no attiecīgo Darbu cenas, bet ne vairāk kā 10 % (desmit procenti) apmērā no pasūtīto Darbu cenas.
7.4. Ja Izpildītājs kavē garantijas saistību izpildes termiņu, kurš ir noteikts defekta aktā, tad Izpildītājs maksā Pasūtītājam līgumsodu 30,00 euro (trīsdesmit euro un 0 centi) vai 32,00 USD (trīsdesmit divi ASV dolāri un 0 centi) apmērā par katru nokavēto kalendāro dienu (taču ne vairāk par 10% (desmit procenti) no attiecīgo Darbu kopējās vērtības.
7.5. Ja Izpildītājs nav nodrošinājis kāda ar Vienošanos noteiktā pienākuma izpildi, kas nav Darbu izpildes termiņa un garantijas saistību izpildes termiņa izpilde, bet Darbu līgums vēl nav noslēgts, tad Pasūtītājs var fiksēt šādu gadījumu, nosūtot Izpildītājam pretenziju ierakstīta pasta sūtījuma veidā, un Pasūtītājam ir tiesības prasīt no Izpildītāja ikreizēju līgumsoda samaksu 100,00 EUR (viens simts euro) vai 106,40 USD (viens simts seši ASV dolāri un 40 centi).
7.6. Izpildītājam līgumsods jāsamaksā 20 (divdesmit) kalendāra dienu laikā no Pasūtītāja izrakstītā Attaisnojuma dokumenta par līgumsoda samaksu nosūtīšanas dienas. Pasūtītājam ir tiesības vienpusēji, nesaskaņojot ar Izpildītāju, ieturēt Izpildītājam aprēķināto līgumsodu no Darbu līguma līgumcenas, rakstiski par to informējot Izpildītāju. 
7.7. Ja Pasūtītājs neievēro maksājumu termiņu, tas maksā Izpildītājam līgumsodu 0,05 % (nulle, komats, nulle pieci procenti) apmērā no laikā nesamaksātās summas par katru nokavēto kalendāro dienu, bet ne vairāk kā 10 % (desmit procenti) no laikā nesamaksātās summas. 
7.8. Jebkura ar Vienošanos noteiktā zaudējumu kompensācija vai līgumsoda samaksa neatbrīvo Līdzējus no to saistību pilnīgas izpildes.
Piezīme: Līdzējiem, piemērojot Vienošanās 7.8. apakšpunktu, ir saistoši arī Vienošanās 7. pielikumā pievienotie komerciālie noteikumi un nosacījumi (pretendenta komerciālā politika darījumiem par turbodzinēju “Pratt & Whitney Canada PW206C” remontu un apkopi), tomēr tikai tiktāl, ciktāl tie precizē Vienošanās 7.1. apakšpunktā paredzēto saistību atbildības apjomu un nav pretrunā ar Vienošanās noteikumiem [piezīme tiks precizēta atbilstoši iepirkuma procedūras rezultātam].

8. Vispārējas Līdzēju tiesības un pienākumi

8.1.	Līdzējiem ir pienākums veikt visus pasākumus, lai pēc iespējas samazinātu iespējamos zaudējumus otram Līdzējam.
8.2. Izpildītājam ir pienākums piedāvāt Ofertē Darba uzsākšanas laiku (datumu), kurš tika pieprasīts Uzaicinājumā vai sakarā ar objektīvajiem apstākļiem piedāvāt citu Darba uzsākšanas laiku (datumu), kurš būtiski neatliek Darbu uzsākšanas laiku.
Piezīme: par būtiski atlikto Darbu uzsākšanas laiku tiek uzskatītas: 20 (divdesmit) kalendāra dienas Darbiem, kas nav AOG, un 4 (četri) kalendāra dienas Darbiem pēc AOG.
8.3. Izpildītājs Vienošanās saistību izpildē [norādīt saskaņā ar iepirkuma procedūras rezultātiem – piesaista vai nepiesaista apakšuzņēmēju saskaņā ar sniegto piedāvājumu].
8.4. Izpildītājs Vienošanās apakšuzņēmējus drīkst nomainīt vai piesaistīt jaunus apakšuzņēmējus tikai ar Pasūtītāja rakstveida piekrišanu, ievērojot Latvijas Republikas Publisko iepirkumu likuma, KR, Pasūtītāja MOE prasības. Visas izmaksas, kas saistītas ar apakšuzņēmēju piesaistīšanu, sedz Izpildītājs. Izpildītājs apliecina, ka atbilstoši Publisko iepirkumu likuma 63. panta ceturtās daļas prasībām Darbiem, kuri tiks veikti LBG ASOB bāzē, tiek piesaistīti apakšuzņēmēji un apakšuzņēmēju apakšuzņēmēji, kuri norādīti Vienošanās 8. pielikumā.
8.5. Izpildītājam ir tiesības nodot glabāšanā Pasūtītājam rezerves daļas, materiālus un izejvielas, kuras paredzēts izmantot Darbu veikšanai LBG ASOB bāzē, un Pasūtītājam ir pienākums nodrošināt šo rezerves daļu, materiālu un izejvielu pienācīgu uzglabāšanu atbilstoši KR un Pasūtītāja MOE prasībām. 
8.6. Pasūtītājam ir pienākums nodrošināt Izpildītāja piekļuvi LBG ASOB bāzei, lai Izpildītājs varētu veikt Darbus.
8.7. Izpildītājs, veicot Darbus LBG ASOB bāzē, iesaista tajos Pasūtītāja personālu, lai nodrošinātu tā darba iemaņu pilnveidošanu. 
8.8. Izpildītājam ir pienākums nodrošināt Darbu izpildes kvalitāti atbilstoši Vienošanās un Darbu līguma noteikumiem.
8.9. Pasūtītājam ir pienākums kārtot visas formalitātes (atmuitošanas un stratēģiskas nozīmes preču eksporta jautājumi), kuras ir saistītas ar Helikoptera dzinēja nosūtīšanu atbilstoši Tehniskajai specifikācijai.
8.10. Izpildītājam ir pienākums pēc Pasūtītāja pieprasījuma 5 (pieci) kalendāra dienu laikā iesniegt Pasūtītājam informāciju par Izpildītāja darba dienām, atsevišķi norādot brīvdienas un ar valsts kompetento iestādi oficiāli atzītas svētku dienas. 
8.11. Pasūtītājs, pamatojoties uz Eiropas aviācijas drošības aģentūras (“European Aviation Safety Agency”; turpmāk – EASA) izpilddirektora lēmuma Nr. 2015/029/R (2015. gada 17. decembris) I pielikuma “Pieņemami atbilstības līdzekļi (AMC) un orientējošie materiāli (GM) Regulas (ES) Nr. 1321/2014 I pielikumam (M DAĻA)”, 2. izdevums (2015. gada 17. decembris), AMC XI pielikuma M.A.708 (c) punkta “Tehniskā apkope pēc līguma” (turpmāk — AMC XI pielikuma M.A.708 (c) punkts) prasībām, pēc Vienošanās noslēgšanas vienu reizi divos gados nosūta Izpildītājam pieprasījumu anketas veidā sniegt informāciju par EASA kvalitātes atbilstības aspektiem.
Piezīme: ja Vienošanās 8.11.apakšpunktā minētais EASA regulējums tiks mainīts Vienošanās darbības laikā, Pasūtītājs kvalitātes atbilstības aspektiem piemēro EASA regulējuma aktuālo redakciju.
8.12. Izpildītājs 30 (trīsdesmit) kalendāro dienu laikā nodrošina Vienošanās 8.11. apakšpunktā pieprasītās informācijas iesniegšanu Pasūtītājam par viņu un esošo apakšuzņēmēju apstiprināto tehnisko organizāciju.
8.13. Pamatojoties uz AMC XI pielikuma M.A.708 (c) punkta prasībām, Pasūtītājam ir tiesības pieprasīt Izpildītājam novērst konstatētās neatbilstības KR prasībām un Izpildītājam ir pienākums ar Pasūtītāju saskaņotā termiņā novērst šīs neatbilstības.
8.14. Beidzoties Vienošanās 8.12. apakšpunktā minētajam termiņam, Izpildītājam ir pienākums 3 (trīs) kalendāro dienu laikā rakstiski paziņot Pasūtītājam par konstatēto neatbilstību novēršanu vai par objektīviem apstākļiem, kuru iemeslu dēļ konstatētās neatbilstības nav novērstas.

9. Vienošanās un Darbu līguma darbības termiņš, 
Vienošanās grozīšana un laušana

9.1. Vienošanās stājas spēkā tās parakstīšanas brīdī un ir spēkā līdz Līdzēju saistību pilnīgai izpildei. Pasūtītājs 4 (četri) gadu laikā ir tiesīgs vērsties ar Uzaicinājumu pie Izpildītāja un noslēgt Darbu līgumu.
9.2. Darbu līgums stājas spēkā:
9.2.1. otrajā Izpildītāja darba dienā pēc Akcepta vēstules nosūtīšanas dienas, kad Pasūtītājs nosūta Akcepta vēstuli, parakstot ar drošu elektronisko parakstu un izmantojot e-pastu;
9.2.2. septītajā dienā pēc Akcepta vēstules nodošanas pastā, kad Pasūtītājs nosūta Akcepta vēstuli kā ierakstītu pasta sūtījumu.
9.3. Vienošanos vai Darbu līgumu var grozīt vai lauzt, Līdzējiem vienojoties un ievērojot Latvijas Republikas Publisko iepirkumu likuma prasības. Šādas vienošanās tiek noformētas rakstiski un kļūst par Vienošanās vai Darbu līguma neatņemamām sastāvdaļām. 
9.4. Līdzēji var vienoties par Finanšu piedāvājumā norādīto cenu neparedzamu izmaiņu, ja Izpildītāja bāzes atrašanās valstī attiecīgo pakalpojumu tirgus cena, salīdzinājumā ar Vienošanās noslēgšanas dienu, ir cēlusies (piemēram, inflācija, nodokļu likmes izmaiņas). 
9.5. Ja Izpildītājs Darbu cenu kāpumu pamato ar Vienošanās 9.4. apakšpunktā minēto neparedzamu iemeslu, Izpildītājs Pasūtītājam iesniedz rakstisku lūgumu, kā arī attiecīgus pamatojošus dokumentus, tajā skaitā Izpildītāja bāzes atrašanās valsts kompetentas iestādes izziņu, kas apstiprina Izpildītāja informāciju par Darbu cenu kāpumu. Šādā gadījumā cenu pieaugums procentuālā izteiksmē ir pieļaujams tikai kompetentas iestādes izziņā norādītajā apjomā. Minēto lūgumu Izpildītājs var iesniegt Pasūtītājam ne biežāk kā vienu reizi gadā.
Piezīme: Līdzējiem, piemērojot Vienošanās 9.4. un 9.5. apakšpunktu, ir saistoši šādi noteikumi ciktāl tie precizē Vienošanās paredzēto grozījumu kārtību un nav pretrunā ar Vienošanās nosacījumiem: 
Finanšu piedāvājumā norādītās Darbu cenas ir balstītas uz 2024. gada ekonomiskajiem apstākļiem. Vienošanās Darbu cenas var tikt koriģētas katru gadu saskaņā ar lidaparātu izgatavošanas darba izmaksu informāciju, kuru sagatavoja kompetenta attiecīgās valsts iestāde [piezīme tiks precizēta atbilstoši iepirkuma procedūras rezultātam].
9.6. Pasūtītājs pēc Vienošanās 9.5. apakšpunktā minētā lūguma saņemšanas dienas izvērtē, vai Izpildītāja iesniegtie pierādījumi ir atzīstami vai nav atzīstami par pietiekamiem. 
9.7. Līdzēji var vienoties par Vienošanās vai Darbu līgumā noteiktā Darbu izpildes termiņa grozījumiem, ja grozījumu nepieciešamība ir objektīvi pamatota ar Izpildītāja iesniegtajiem pierādījumus apliecinošiem dokumentiem (piemēram, Darbos uzstādāmās rezerves daļas ražošanas termiņš, par kuru rakstiski paziņojis Helikoptera dzinēja ražotājs).  
9.8. Līdzēji var vienoties par Vienošanās noteikto apakšuzņēmēja nomaiņu (ja tāds ir noteikts) vai jaunu apakšuzņēmēju piesaisti Vienošanās noteiktajā kārtībā. 
9.9. Pasūtītājam ir tiesības vienpusēji lauzt Vienošanos un/vai Darbu līgumu, rakstveidā brīdinot par to Izpildītāju vismaz 30 (trīsdesmit) kalendārās dienas iepriekš.
9.10. Pasūtītājam ir tiesības vienpusēji lauzt Vienošanos un/vai Darbu līgumu, par to paziņojot Izpildītājam, ja Vienošanās izpildes laikā Izpildītājam ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.
9.11. Ja Vienošanās un/vai Darbu līgums tiek atcelts, pamatojoties uz Vienošanās 9.9. vai 9.10. apakšpunktu, kad Izpildītājs ir jau izpildījis Darbus vai daļēji izpildījis Darbus un Pasūtītājs samaksājis priekšapmaksu, tad, pēc Līdzēju savstarpējas vienošanās:
9.11.1. Līdzēji sastāda aktu par faktiski veikto Darbu apjomu un to vērtību. Pasūtītājs pieņem Darbus tādā apjomā, kādā tie ir faktiski veikti, to objektīvi ir iespējams pieņemt un tie ir turpmāk izmantojami;
9.11.2. Izpildītājs Darbu izpildes vietā nodod Pasūtītājam Helikoptera dzinēju pēc Vienošanās 9.11.1. apakšpunktā noteiktā akta sastādīšanas; 
9.11.3. Pasūtītājs apmaksā Izpildītājam Vienošanās 9.11.1. apakšpunktā noteiktajā kārtībā pieņemtos Darbus vai, veicot samaksātās priekšapmaksas un pieņemto Darbu cenas aprēķinu, atlīdzina Izpildītājam izdevumus par izpildītajiem Darbiem, bet Izpildītājs 10 (desmit) dienu laikā pēc savstarpējas vienošanās pārskaita aprēķinātās priekšapmaksas daļu Pasūtītāja norēķinu kontā.
9.12. Ja Vienošanās un/vai Darbu līgums tiek atcelts, pamatojoties uz Vienošanās 9.9. vai 9.10.  apakšpunktu, kad Izpildītājs nav veicis Darbus, bet Pasūtītājs samaksājis priekšapmaksu tad, Izpildītājs 10 (desmit) Izpildītāja darba dienu laikā pēc Vienošanas un/vai Darbu līguma atcelšanas atmaksā Pasūtītājam tā samaksāto priekšapmaksu Pasūtītāja norēķinu kontā.
9.13. Visus savus izdevumus un zaudējumus, kas Līdzējiem radušies saistībā ar Vienošanās atcelšanu, katrs Līdzējis sedz pats.

10. Nepārvarama vara

Līdzēji nav atbildīgi par saistību, kas tiem pielīgtas ar Vienošanās, neizpildīšanu tiktāl, ciktāl Līdzēji pierāda, ka neizpildīšanas cēloņi ir bijuši nepārvaramas varas apstākļi. Nepārvaramas varas apstākļi Vienošanās izpratnē ir: pandēmijas un varas un pārvaldes institūciju rīcība — tiesību aktu, kas tieši un būtiski ietekmē ar Vienošanās uzņemto saistību izpildes iespējamību, pieņemšana.

11. Priekšapmaksas atmaksas garantija

11.1. Izpildītājs pēc iespējas ātrāk, bet ne vēlāk kā 30 (trīsdesmit) dienu laikā pēc Akcepta vēstules saņemšanas dienas iesniedz kredītiestādes vai apdrošināšanas sabiedrības izdotu priekšapmaksas atmaksas garantiju, ja ir veicama priekšapmaksa saskaņā ar Vienošanās 5.7. apakšpunkta noteikumiem. Izpildītājs iesniedz Pasūtītājam tādu priekšapmaksas atmaksas garantiju, kas pēc satura atbilst Vienošanās 9. pielikumā noteiktajam paraugam. Priekšapmaksas atmaksas garantiju Izpildītājs noformē par summu, kura ir vienāda ar naudas summu, ko Pasūtītājam ir pienākums samaksāt Izpildītājam saskaņā ar Vienošanās 5.7. apakšpunktu. Priekšapmaksas atmaksas garantija ir spēkā līdz Darbu pabeigšanas dienai (turpmāk — priekšapmaksas atmaksas garantijas derīguma termiņš). Priekšapmaksas atmaksas garantijas derīguma termiņā ierēķina Slota uzgaidīšanas termiņu un Darbu maksimālo izpildes termiņu. Izpildītājam ir pienākums pagarināt priekšapmaksas atmaksas garantiju, kamēr Darbi nav pieņemti saskaņā ar Vienošanās prasībām.  
11.2. Pasūtītājs ir tiesīgs atteikties pieņemt Izpildītāja iesniegto priekšapmaksas atmaksas garantiju un Izpildītājs, ja Pasūtītājs to pieprasa, iesniedz pasūtītājam jaunu priekšapmaksas  atmaksas garantiju, ja:
11.2.1. priekšapmaksas atmaksas garantija pēc satura neatbilst līguma Vienošanās 8. pielikumā noteiktajam paraugam;
11.2.2. kredītiestāde (apdrošināšanas sabiedrība), kas izdevusi priekšapmaksas atmaksas garantiju, nav reģistrēta Eiropas Savienības dalībvalstī;
11.2.3. kredītiestāde (apdrošināšanas sabiedrība), kas izdevusi priekšapmaksas atmaksas garantiju, nav saņēmusi atļauju (licenci) kredītiestādes (apdrošināšanas sabiedrības) darbībai atbilstoši tās valsts normatīvajiem aktiem, kurā tā reģistrēta;
11.2.4.  ir pasludināts kredītiestādes (apdrošināšanas sabiedrības), kas izdevusi priekšapmaksas atmaksas garantiju, maksātnespējas process, ir apturēta kredītiestādes (apdrošināšanas sabiedrības) saimnieciskā darbība vai ir ziņas, kas liecina, ka līdz priekšapmaksas atmaksas garantijas spēkā esamības beigu termiņam kredītiestāde (apdrošināšanas sabiedrība) tiks likvidēta.
11.3. Pasūtītājs ir tiesīgs izmantot priekšapmaksas atmaksas garantiju (t.i., pieprasīt kredītiestādei (apdrošināšanas sabiedrībai), kas izdevusi priekšapmaksas atmaksas garantiju, izmaksāt pasūtītājam visu vai daļu no priekšapmaksas atmaksas garantijā paredzētās naudas summas), lai saņemtu naudu, kas Pasūtītājam pienākas saskaņā ar Vienošanos, vai lai segtu zaudējumus, kas Pasūtītājam radušies saistībā ar to, ka Izpildītājs nav izpildījis saistības vai nav tās izpildījis Darbu līgumā noteiktajā termiņā.
Piezīme: Līdzēji, noslēdzot atsevišķu rakstisku vienošanos, var vienoties par to, ka kredītiestādes vai apdrošināšanas sabiedrības priekšapmaksas atmaksas garantijas vietā tiek iesniegta trešās personas, kas nav ne kredītiestāde, ne apdrošināšanas sabiedrība, priekšapmaksas atmaksas garantija. Vienošanās 11.1. apakšpunktā paredzēto priekšapmaksas atmaksas garantiju Izpildītājs iesniedz Pasūtītāja atbildīgajai personai personiski pret parakstu “Jaunsmilgās”, Runtorta, Isnaudas pagasts, Ludzas novads, LV-5701, Latvijā, nosūtot ar kurjerpastu vai iesniedzot elektronisko dokumentu uz e-pastu: asop@rs.gov.lv.

12. Noslēguma jautājumi

12.1. Visi jautājumi, kas netiek regulēti ar Vienošanos, tiek risināti saskaņā ar Latvijas Republikas normatīvajiem aktiem.
12.2. Jebkurš strīds, nesaskaņa vai prasība, kas izriet no Vienošanās, kas skar to vai tās pārkāpšanu, izbeigšanu vai spēkā neesamību un kuru nevar noregulēt savstarpējās sarunās (klātienes sarunas tiek protokolētas (ierakstītas)) starp Līdzējiem 40 (četrdesmit) kalendāro dienu laikā no strīda izcelšanās vai pretenziju izteikšanas dienas, tiek izšķirts Latvijas Republikas tiesā pēc piekritības, saskaņā ar Latvijas Republikas normatīvajiem aktiem. Tomēr nekādi strīdi vai domstarpības neatbrīvo Līdzējus no saistību izpildes, ko tiem uzliek Vienošanās.
12.3. Pasūtītājam ir tiesības kontrolēt Vienošanās izpildes gaitu un pieprasīt no Izpildītāja kontroles veikšanai nepieciešamo informāciju, bet Izpildītājam ir pienākums attiecīgo informāciju sniegt.
12.4. Līdzēji garantē konfidencialitātes principa ievērošanu un apņemas nenodot trešajām personām Vienošanās izpildes gaitā par otru Līdzēju iegūto informāciju.
12.5. Lai nodrošinātu pienācīgu ar Vienošanās uzņemto saistību izpildi, Līdzējiem ir pienākums 30 (trīsdesmit) kalendāro dienu laikā rakstiski brīdināt otru Līdzēju par reorganizāciju, izmaiņām pilnvaroto pārstāvju vai pilnvaroto personu sastāvā, adreses vai jebkuru citu rekvizītu, informācijas par iesaistītajiem apakšuzņēmējiem, kā arī par apakšuzņēmēju apakšuzņēmējiem (tajā skaitā par papildus piesaistītājiem, norādot to nosaukumu, kontaktinformāciju un pārstāvēttiesīgo personu, ciktāl minētā informācija ir zināma), kura norādīta Vienošanās 8. pielikumā, maiņu. Ja kāds no Līdzējiem nesniedz šo informāciju noteiktajā termiņā, tas uzņemas atbildību par visiem zaudējumiem, kas tādēļ rodas otram Līdzējam. Šāds paziņojums nav uzskatāms par Vienošanās grozījumiem Vienošanās 9.3. apakšpunkta izpratnē.
12.6. Līdzējs ir tiesīgs pilnvarot savu vai apakšuzņēmēja darbinieku parakstīt Līdzēja vārdā jebkuru Vienošanās paredzēto dokumentu, izsniedzot attiecīgajam darbiniekam rakstisku pilnvaru, kurā norādīts attiecīgā darbinieka pilnvaru apjoms, kā arī vismaz vienu šīs pilnvaras dublikātu, kas pēc atsevišķa pieprasījuma iesniedzams otram Līdzējam. Otrs Līdzējs ir tiesīgs pieprasīt attiecīgajam darbiniekam uzrādīt attiecīgu pilnvaru un saņemt no viņa šīs pilnvaras dublikātu.
12.7. Lai nodrošinātu pienācīgu ar Vienošanos uzņemto saistību izpildi, Līdzējam ir pienākums iesniegt otram Līdzējam Vienošanās paredzētos dokumentus (piemēram, paziņojumus, pretenzijas un rakstiski iesniedzamo informāciju), nosūtot tos uz e-pastu (parakstītus ar drošo elektronisko parakstu un laika zīmogu) vai pa pastu ierakstītā vēstulē.
12.8. Līdzēji vienojas, ka ar Vienošanās izpildi saistītos jautājumus risinās šādas Līdzēju atbildīgās personas:
12.8.1. Pasūtītāja atbildīgās personas:
12.8.1.1. [norādīt vārdu, uzvārdu], tālruņa numurs [norādīt numuru], e–pasta adrese [norādīt e-pastu];
12.8.1.2. [norādīt vārdu, uzvārdu], tālruņa numurs [norādīt numuru], e–pasta adrese [norādīt e-pastu];
12.8.2. Izpildītāja atbildīgā persona [norādīt vārdu, uzvārdu], tālruņa numurs [norādīt numuru], e–pasta adrese [norādīt e-pastu].
12.9. Atbildīgajām personām ir šādas tiesības:
12.9.1. parakstīt Attaisnojuma dokumentu (ja saskaņā ar nacionālajiem normatīvajiem aktiem Attaisnojuma dokumenta parakstīšana ir obligāta), kontrolējot cenu atbilstību;
12.9.2. parakstīt Darbu nodošanas aktu un izteikt pretenzijas par Darbu kvalitāti;
12.9.3. gatavot Vienošanās vai Darbu līguma izmaiņu un papildinājumu projektus, pieteikt pretenzijas par Vienošanās vai Darbu līguma saistību pienācīgu neizpildi;
12.9.4. risināt citus organizatoriskos jautājumus, kas saistīti ar Vienošanās izpildi.
12.10. Vienošanās sastādīta latviešu valodā uz X (….) lapām un angļu valodā uz X (….) lapām, 2 (divi) eksemplāros, no kuriem viens latviešu valodā un angļu valodā glabājas pie Pasūtītāja un viens latviešu valodā un angļu valodā pie Izpildītāja. Veicot Vienošanās interpretāciju, noteicošais ir Vienošanās teksts latviešu valodā. 
12.11. Vienošanās pievienoti šādi pielikumi, kas ir Vienošanās neatņemamas sastāvdaļas:
12.11.1. 1. pielikums “Tehniskā specifikācija” uz 2 (divi) lapām;
12.11.2. 2. pielikums “Finanšu piedāvājums” uz 2 (divi) lapām;
12.11.3. 3. pielikums “Uzaicinājuma projekts” uz 1 (viens) lapas;
12.11.4. 4. pielikums “Akcepta vēstules projekts” uz 1 (viens) lapas;
12.11.5. 5. pielikums “Defekta akta projekts” uz 1 (viens) lapas;
12.11.6. 6. pielikums “Speciālie garantijas noteikumi” uz X (….) lapām;
12.11.7. 7. pielikums “Komerciālie noteikumi un nosacījumi” uz X (….) lapām;
12.11.8. 8. pielikums “Apakšuzņēmēju saraksts saskaņā ar Publisko iepirkumu likuma 63. panta ceturto daļu” uz 1 (viens) lapas;
12.11.9. 9. pielikums “Priekšapmaksas atmaksas garantijas projekts” uz 2 (divi) lapām;
12.1110. [rezervēts pilnvarai]. 

13. Līdzēju rekvizīti un paraksti 

	Pasūtītājs:
Valsts robežsardze
Juridiskā adrese: Rūdolfa iela 5,
Rīga, LV-1012



_______________ J. Martukāns

	Izpildītājs:

Adrese: 
Banka:
Kods:
Konts:
__________________ V. Uzvārds





202_. gada _______________
vienošanās Nr.____________
(iepirkuma identifikācijas numurs VRS 2024/39-02-ASOP)
1. pielikums

TEHNISKĀ SPECIFIKĀCIJA

(Saskaņā ar iepirkuma procedūras VRS 2024/39-02-ASOP tehnisko specifikāciju un atbilstoši pretendenta piedāvājumam. Tehniskās specifikācijas saturs tiks precizēts Vienošanās slēgšanas laikā).



[bookmark: _GoBack]
202_. gada _______________
vienošanās Nr.____________
(iepirkuma identifikācijas numurs VRS 2024/39-02-ASOP)
2. pielikums


FINANŠU PIEDĀVĀJUMS

(Saskaņā ar iepirkuma procedūras VRS 2024/39-02-ASOP finanšu piedāvājuma formu un atbilstoši pretendenta piedāvājumam. Finanšu piedāvājuma saturs tiks precizēts Vienošanās slēgšanas laikā).


















202_. gada _______________
vienošanās Nr.____________
(iepirkuma identifikācijas numurs VRS 2024/39-02-ASOP)
3. pielikums


Uzaicinājuma projekts
<Pasūtītāja iestādes veidlapa>

<vieta> 
<gads>. Gada <datums>.  <mēnesis> Reģ. Nr. ....



Par uzaicinājumu

                  						  <Izpildītāja nosaukums,
       < e-pasts, adrese >

Lūdzu iesniegt oferti šī uzaicinājuma tabulā minēto darbu veikšanai saskaņā ar 202__. gada ___.___________ vispārīgo vienošanos “Par helikopteru “Agusta 109E Power” dzinēju tehnisko apkopi un remontu”, reģistrācijas Nr._____ līdz 202_. gada____.________. Piedāvājumā, lūdzu, uzrādīt Darbu uzsākšanas laiku, Darbu maksimālo izpildes termiņu, Tehniskās izpildes dokumentācijas veidu, Darbu vietu, Standarta darbu cenu, kura aprēķināta, reizinot Standarta darbu veikšanai paredzēto darba apjomu cilvēkstundās ar Darbu stundas cenu euro (EUR) vai ASV dolāros (USD) bez PVN, Fiksētā darba cenu euro (EUR) vai ASV dolāros (USD) bez PVN, speciālista komandējuma izdevumus Darbu veikšanai, reizinot komandējumam nepieciešamo diennakšu skaitu uz speciālista komandējuma izdevumiem Darbu veikšanai, euro (EUR) vai ASV dolāros (USD) bez PVN (ja attiecināms), speciālista komandējumam nepieciešamo izdevumu aviobiļešu iegādei (ekonomiskās klases) un bagāžas pārvadāšanai nepieciešamo izdevumu (ja attiecināms) cenu euro (EUR) vai ASV dolāros (USD) bez PVN, rezerves daļu un materiālu cenu euro (EUR) vai ASV dolāros (USD) bez PVN (ja attiecināms) un kopējo Darbu cenu izpildei bez PVN.
                  
Pasūtītāja pieprasījums Darbiem: 

	Nr.p.k.
	Nepieciešamo darbu nosaukums un daudzums
	Darbu uzsākšanas laiks1
	Darbu veikšanas vieta, Helikoptera dzinēja nosūtīšanas veids
	Tehniskās izpildes dokumentācijas veids

	1.
	
	
	Norādīt pēc faktiskās vajadzības
	



Piezīme:
1_Darbu uzsākšanas laiks nosakāms provizoriski, bet tiek uzsākts pēc Helikoptera dzinēja saņemšanas un saskaņā ar Vienošanās prasībām.

Pielikumā: Darba uzdevums uz ___ lapām.


Pasūtītājs: amats, vārds, uzvārds						paraksts 


<sagatavotāja amats, vārds, uzvārds,
 telefona numurs, e-pasts>

202_. gada _______________
vienošanās Nr.____________
(iepirkuma identifikācijas numurs VRS 2024/39-02-ASOP)
4. pielikums



Akcepta vēstules projekts

<Pasūtītāja iestādes veidlapa>

<vieta> 
<gads>. Gada <datums>.  <mēnesis> Reģ. Nr. ....


					             <Izpildītāja nosaukums,
       <adrese,  e-pasts >
Par akceptu

	
Valsts robežsardze izvērtēja <Izpildītāja nosaukums>, reģistrācijas numurs <numurs>, ofertes (piedāvājuma) atbilstību 202_. gada __.________vispārīgās vienošanās “Par helikopteru “Agusta 109E Power” dzinēju tehnisko apkopi un remontu”, (iepirkuma identifikācijas numurs VRS 2024/39-02-ASOP), reģistrācijas Nr.__________, un Valsts robežsardzes Aviācijas un speciālo operāciju pārvaldes 20___. gada ___._______vēstules Nr.__________ “Par uzaicinājumu” prasībām un piekrīt <Izpildītāja nosaukums> 20__. gada ___.________ofertes, reģistrācijas Nr.__________, (reģistrēta Valsts robežsardzes Aviācijas un speciālo operāciju pārvaldes Lidlauka ekspluatācijas un bruņojuma dienestā 202___. gada ___._____ ar Nr.__) (piedāvājuma) nosacījumiem. 

Pielikumā: <Izpildītāja nosaukums> 20___. gada ____.___________ofertes, reģistrācijas Nr._, kopija uz <lapu skaits cipariem> <lapu skaits vārdiem> lapām.


Pasūtītājs: amats, vārds, uzvārds						paraksts 

<sagatavotāja vārds, uzvārds,
 telefona numurs, e-pasts>

202_. gada _______________
vienošanās Nr.____________
(iepirkuma identifikācijas numurs VRS 2024/39-02-ASOP)
5. pielikums

Defekta akts


_______________
(sastādīšanas vieta)													202___. gada ___. _____________

	Helikoptera dzinēja vai tās daļas nosaukums un numurs 
	Daudzums
(gab.)
	Konstatētais defekts
	Defekta novēršanas veids
	Defekta novēršanas termiņš
	Defektu konstatējušās personas
(vārds, uzvārds)
	Atzīme par novērsto defektu

	
	
	
	
	
	
	

	
	
	
	
	
	
	


Defekta akts sastādīts uz __ (_______) lapām, pa vienam eksemplāram katram no Līdzējiem.

Defekta aktu sastādīja:
	1.
	Pasūtītāja atbildīgā vai pilnvarotā persona:
	

	
	
	(amats, vārds, uzvārds)

	
	
	

	
	
	(Pasūtītāja adrese, reģ.Nr. u.c. rekvizīti)

	2.
	Izpildītāja atbildīgā vai pilnvarotā persona:
	

	
	
	(amats, vārds, uzvārds)

	
	
	

	
	
	(Izpildītāja adrese, reģ.Nr. u.c. rekvizīti)



	
	/                                        /
	z.v.
	
	/                                      /      z.v.

	
	
	
	
	

	20__. gada
	
	.
	
	
	20__. gada
	
	.
	




202_. gada _______________
vienošanās Nr.____________
(iepirkuma identifikācijas numurs VRS 2024/39-02-ASOP)
8. pielikums 

Apakšuzņēmēju saraksts saskaņā ar Publisko iepirkumu likuma 63. panta ceturto daļu


	Nr. p.k.
	Apakšuzņēmēja/
apakšuzņēmēja apakšuzņēmēju juridiskais nosaukums
	Vienotais reģistrācijas kods
	Kontaktinformācija (telefona numurs, e-pasts) un pārstāvēttiesīgā persona (vārds, uzvārds un amats)[footnoteRef:1] [1:  Šeit informācija tiek uzrādīta ciktāl minētā informācija ir zināma. ] 


	1.
	
	
	




202_. gada _______________
vienošanās Nr.____________
(iepirkuma identifikācijas numurs VRS 2024/39-02-ASOP)
9. pielikums
Projekts

Valsts robežsardzei

Rūdolfa ielā 5, Rīgā,
Latvijā, LV-1012


PRIEKŠAPMAKSAS ATMAKSAS GARANTIJA

[Priekšapmaksas atmaksas garantijas izdošanas vieta][footnoteRef:2] [2:  Šeit un turpmāk iezīmētajās kvadrātiekavās dota norāde uz informāciju, kas, sagatavojot priekšapmaksas  atmaksas garantiju, atspoguļojama kvadrātiekavu vietā.] 


[Priekšapmaksas atmaksas garantijas izdošanas datums]

[Kredītiestādes firma vai apdrošināšanas sabiedrība, vienotais reģistrācijas numurs un juridiskā adrese], turpmāk — Kredītiestāde, ir informēta par to, ka [Vispārīgas vienošanās noslēgšanas datums] starp mūsu klientu [IZPILDĪTĀJA firma, vienotais reģistrācijas numurs un juridiskā adrese], turpmāk — Izpildītājs, un Valsts robežsardzi ([PASŪTĪTĀJA nodokļu maksātāja reģistrācijas numurs un juridiskā adrese]), turpmāk — Pasūtītājs, ir noslēgta vispārīgā vienošanās “Par helikopteru “Agusta 109E Power” dzinēju tehnisko apkopi un remontu”, turpmāk — Vienošanās, kuras ietvaros [līguma noslēgšanas datums] tika noslēgts līgums par darbu izpildi, turpmāk — Līgums. Saskaņā ar Līguma noteikumiem, lai nodrošinātu Izpildītāja saistību izpildi attiecībā uz priekšapmaksas maksājuma atmaksu Pasūtītājam Vienošanās noteiktajos gadījumos, Izpildītājam jāiesniedz Pasūtītājam priekšapmaksas atmaksas garantija.

Ņemot vērā iepriekš minēto, Kredītiestāde neatsaucami uzņemas pienākumu samaksāt Pasūtītājam jebkuru tā pieprasīto naudas summu, nepārsniedzot [norāda (ar cipariem un vārdiem) naudas summu, kas ir vienāda ar naudas summu, kuru Pasūtītājam saskaņā ar Līgumu jāsamaksā Izpildītājam kā priekšapmaksa (ieskaitot pievienotās vērtības nodokli)] EUR, ja, ievērojot šajā garantijā noteiktās prasības, Kredītiestādei ir iesniegts atbilstošs Pasūtītāja parakstīts dokuments, turpmāk — Pieprasījums, ar kuru Pasūtītājs pieprasa Kredītiestādei veikt maksājumu uz šīs garantijas pamata un kurā ietverts Pasūtītāja apgalvojums, ka Izpildītājs nav izpildījis savas saistības saskaņā ar Līgumu, norādot, kādas saistības nav izpildītas.

Pasūtītājam pirms Pieprasījuma iesniegšanas nav jāpieprasa priekšapmaksas atmaksa no Izpildītāja. 

Pieprasījums iesniedzams papīra formā vai elektroniski. Elektroniski iesniegšana veicama autentificēta ziņojuma veidā, izmantojot elektronisko parakstu ar laika zīmogu. 

Šī garantija ir spēkā līdz [norāda termiņu (konkrētu datumu), kas ir 2 (divi) mēnešus vēlāks par Līgumā noteikto Slota uzgaidīšanas termiņu un Darbu maksimālo izpildes termiņu], turpmāk — Beigu datums. Kredītiestādei jāsaņem Pieprasījums ne vēlāk kā Beigu datumā [norāda tās Kredītiestādes struktūrvienības adresi, kurā iesniedzams Pieprasījums] vai [norāda Kredītiestādes e-pasta adresi] (ja Pieprasījuma iesniegšana tiek veikta elektroniski).

Šī garantija ir pakļauta Vienotajiem pieprasījuma garantiju noteikumiem (The Uniform Rules for Demand Guarantees) (2010. gada redakcija, Starptautiskās Tirdzniecības palātas publikācija Nr. 758). Šai garantijai un ar to saistītajām tiesiskajām attiecībām, ciktāl attiecīgos jautājumus neregulē minētie Vienotie pieprasījuma garantiju noteikumi, piemērojami Latvijas Republikas normatīvie akti. Jebkurš strīds, kas rodas starp Kredītiestādi un Pasūtītāju saistībā ar šo garantiju, izšķirams Latvijas Republikas vispārējās jurisdikcijas tiesā.

[Amata nosaukums]                                             [z.v.]     [paraksts]	       [paraksta atšifrējums]


